SPRÁVA KOMISIE EURÓPSKEMU PARLAMENTU A RADE o činnosti Európskeho fondu na prispôsobenie sa globalizácii v roku 2012 /* COM/2013/0782 final */





OBSAH 1........... Úvod.............................................................................................................................. 4 2........... Prehľad činností EGF v roku 2012.................................................................................. 4 3........... Nadväznosť na výročnú správu o činnosti EGF za rok 2011............................................ 5 4........... Analýza činnosti EGF v roku 2012.................................................................................. 5 4.1........ Doručené žiadosti........................................................................................................... 5 4.1.1..... Doručené žiadosti podľa sektorov................................................................................... 6 4.1.2..... Doručené žiadosti podľa požadovanej sumy.................................................................... 6 4.1.3..... Doručené žiadosti podľa počtu pracovníkov, ktorým je pomoc určená............................. 7 4.1.4..... Doručené žiadosti podľa požadovanej sumy na pracovníka.............................................. 7 4.1.5..... Doručené žiadosti podľa intervenčných kritérií................................................................. 7 4.2........ Poskytnuté príspevky...................................................................................................... 7 4.2.1..... Činnosti financované prostredníctvom pomoci z EGF..................................................... 11 4.2.2..... Komplementárnosť s činnosťami financovanými v rámci štrukturálnych fondov, najmä prostredníctvom Európskeho sociálneho fondu (ESF)............................................................................. 11 4.3........ Prípady, ktoré nespĺňajú podmienky na získanie finančného príspevku z EGF................. 12 4.4........ Výsledky dosiahnuté prostredníctvom EGF................................................................... 12 4.4.1..... Zhrnutie výsledkov a osvedčených postupov uvedených v správach v roku 2012........... 12 4.4.2..... Podrobnosti o realizovaných opatreniach, ako boli oznámené v záverečných správach doručených v roku 2012.................................................................................................................................... 13 4.5........ Programové obdobie 2014 – 2020 – návrh nového nariadenia o EGF predložený Komisiou 18 4.6........ Finančná správa............................................................................................................ 18 4.6.1..... Finančné prostriedky poskytnuté z EGF........................................................................ 18 4.6.2..... Výdavky na technickú pomoc....................................................................................... 18 4.6.3..... Oznámené alebo uzavreté nezrovnalosti......................................................................... 19 4.6.4..... Ukončenie finančných príspevkov z EGF....................................................................... 19 4.6.5..... Ostatné vrátené sumy.................................................................................................... 22 4.7........ Činnosť Komisie v rámci technickej pomoci.................................................................. 22 4.7.1..... Informačno-propagačné činnosti................................................................................... 22 4.7.2..... Stretnutia s vnútroštátnymi orgánmi a so stranami zainteresovanými v rámci EGF............ 22 4.7.3..... Vytváranie vedomostnej základne – databáza EGF a štandardizované postupy podávania žiadostí o príspevky z EGF............................................................................................................................. 22 4.7.4..... Druhý štatistický prehľad EGF (Statistical Portrait EGF) za obdobie rokov 2007 – 2011 23 4.7.5..... Strednodobé hodnotenie EGF....................................................................................... 23 4.7.6..... Prvá fáza hodnotenia EGF ex-post................................................................................ 23 5........... Trendy......................................................................................................................... 24 6........... Záver........................................................................................................................... 29 SPRÁVA KOMISIE EURÓPSKEMU PARLAMENTU A RADE o činnosti Európskeho fondu na prispôsobenie sa globalizácii v roku 2012 1. Úvod Európsky fond na prispôsobenie sa globalizácii (ďalej len „EGF“) bol zriadený nariadením (ES) č. 1927/2006[1] s cieľom preukázať solidaritu s pracovníkmi, ktorí boli prepustení pre veľké štrukturálne zmeny v usporiadaní svetového obchodu, a poskytnúť im podporu. Bol navrhnutý ako prostriedok na zladenie celkových dlhodobých prínosov otvoreného obchodu z hľadiska rastu a zamestnanosti, s krátkodobými nepriaznivými účinkami, ktoré globalizácia môže mať najmä na zamestnanosť najzraniteľnejších a najmenej kvalifikovaných pracovníkov. Z prostriedkov EGF sa spolufinancujú aktívne politické opatrenia trhu práce, ktoré organizujú členské štáty s cieľom pomôcť prepusteným pracovníkom opätovne sa začleniť do trhu práce a nájsť si nové pracovné miesta. Uvedené pravidlá boli zmenené nariadením (ES) č. 546/2009 z 18. júna 2009[2] s cieľom účinnejšie reagovať na celosvetovú finančnú a hospodársku krízu. V článku 16 nariadenia (ES) č. 1927/2006 sa od Komisie vyžaduje, aby každoročne predkladala Európskemu parlamentu a Rade kvantitatívnu a kvalitatívnu správu o činnosti EGF v predchádzajúcom roku. Správa by sa mala zameriavať hlavne na výsledky, ktoré sa prostredníctvom EGF dosiahli, a obsahovať najmä informácie o podaných žiadostiach, prijatých rozhodnutiach a financovaných opatreniach vrátane ich komplementárnosti s činnosťami financovanými prostredníctvom štrukturálnych fondov, predovšetkým z Európskeho sociálneho fondu (ďalej len „ESF“), a o ukončení poskytnutých finančných príspevkov. Mali by sa v nej zdokumentovať aj žiadosti, ktoré boli zamietnuté pre nedostatok rozpočtových prostriedkov, alebo preto, že neboli oprávnené. 2. Prehľad činností EGF v roku 2012 V roku 2012 bolo Komisii doručených 11 žiadostí o príspevky z EGF v celkovej výške 58,5 milióna EUR. Podrobnosti o týchto žiadostiach sú uvedené v oddiele 4.1 a v tabuľke 1. Rozpočtový orgán prijal 19 rozhodnutí o mobilizácii EGF v roku 2012 v celkovej výške 73,5 milióna EUR z rozpočtu EGF na rok 2012. Podrobnosti o poskytnutých príspevkoch sú uvedené v oddiele 4.2 a v tabuľkách 2 a 3. Komisii bolo v roku 2012 doručených 41 záverečných správ o čerpaní príspevkov z EGF. Podrobnosti o výsledkoch sú uvedené v oddiele 4.4 a v tabuľke 4. Jedenásť príspevkov z EGF poskytnutých v predchádzajúcich rokoch bolo ukončených (podrobnosti v oddiele 4.6.4 a v tabuľke 6). Podrobnosti o technickej pomoci z podnetu Komisie (článok 8 ods. 1 nariadenia o EGF) sú uvedené v oddiele 4.6.2 a v tabuľke 5. Komisia spustila prvú fázu hodnotenia ex-post, keď podpísala zmluvu s externým poskytovateľom služieb (ďalšie podrobnosti sú uvedené v oddiele 4.7.6). Návrh Komisie týkajúci sa budúceho nariadenia o EGF na roky 2014 – 2020, ktorý bol predložený Európskemu parlamentu a Rade v roku 2011[3], bol prerokovaný v obidvoch inštitúciách (podrobnosti sú uvedené v oddiele 4.5). 3. Nadväznosť na výročnú správu o činnosti EGF za rok 2011 Nariadenie (ES) č. 546/2009, ktorým sa mení a dopĺňa nariadenie (ES) č. 1927/2006, ktorým sa zriaďuje Európsky fond na prispôsobenie sa globalizácii Nariadenie (ES) č. 546/2009, ktorým sa mení nariadenie (ES) č. 1927/2006, ktorým sa zriaďuje EGF, sa uplatňovalo na žiadosti o príspevky z EGF predložené 1. mája 2009 a neskôr. Stanovili sa v ňom dočasné a trvalé úpravy pôvodného nariadenia o EGF[4]. Zmena nariadenia prispela k výraznému zlepšeniu fungovania EGF, keďže sa členským štátom poskytli lepšie podmienky na podávanie žiadostí o spolufinancovanie z EGF, najmä s cieľom podporiť ich pri reagovaní na negatívny vplyv celosvetovej finančnej a hospodárskej krízy na zamestnanosť. Keďže sa v Rade v roku 2011 nedosiahla politická dohoda v otázke predĺženia dočasnej „krízovej výnimky“, 31. decembra 2011 stratila účinnosť. Počas zvyšného obdobia účinnosti nariadenia o EGF, t. j. do 31. decembra 2013, už žiadosti o podporu z EGF nemožno odôvodniť na základe finančnej a hospodárskej krízy, ale iba na základe štrukturálnych zmien v usporiadaní svetového obchodu, a miera spolufinancovania sa znížila na pôvodných 50 % celkových oprávnených nákladov. Trvalé úpravy, t. j. zníženie prahovej hodnoty z 1 000 na 500 prepustených pracovníkov a predĺženie obdobia vykonávania z 12 na 24 mesiacov od dátumu podania žiadosti, sa uplatňujú naďalej, a to až do 31. decembra 2013. Uľahčenie rozhodovania o žiadostiach o príspevok z EGF: postup na predloženie návrhov Rade a Európskemu parlamentu V úsilí, ktoré sa začalo vyvíjať v roku 2010 s cieľom urýchliť rozhodovanie v rámci pravidiel tohto nariadenia, sa pokračovalo aj v roku 2012. V marci 2012 sa konal osobitný seminár pre zástupcov členských štátov s cieľom riešiť rôzne problémy v súvislosti s efektívnym čerpaním z fondu. 4. Analýza činnosti EGF v roku 2012 4.1. Doručené žiadosti V roku 2012 predložilo deväť členských štátov (Írsko, Nemecko, Dánsko, Španielsko, Švédsko, Fínsko, Taliansko, Belgicko a Rumunsko) Komisii 11 žiadostí[5] (pozri tabuľku 1), ktoré sa vzťahovali na 10 403 pracovníkov prepustených v dôsledku štrukturálnych zmien v usporiadaní svetového obchodu spôsobených globalizáciou a v ktorých sa žiadalo celkovo o 58 499 659 EUR z rozpočtu EGF. Sumy, ktoré ešte neboli schválené, sú len orientačné, keďže sa ešte počas fázy posudzovania môžu zmeniť. Všetkých deväť členských štátov už v minulosti žiadalo o finančné prostriedky z EGF. Nariadenie (ES) č. 546/2009 prijaté 18. júna 2009 sa uplatňuje na všetky uvedené žiadosti (t. j. 50 % miera spolufinancovania, 24-mesačné obdobie čerpania odo dňa podania žiadosti atď.). Tabuľka 1 – Žiadosti doručené v roku 2012 4.1.1. Doručené žiadosti podľa sektorov Uvedených 11 žiadostí sa týkalo šiestich sektorov[6]. V prípade dvoch sektorov (činnosti call centier a výroba spotrebnej elektroniky) bola žiadosť o príspevky z EGF predložená v roku 2012 prvýkrát. 4.1.2. Doručené žiadosti podľa požadovanej sumy Každý členský štát, ktorý žiada o podporu z EGF, musí navrhnúť koordinovaný súbor opatrení najlepšie vyhovujúci profilu pracovníkov, ktorým je pomoc určená, a rozhodnúť o výške sumy pomoci, o ktorú bude žiadať. V nariadení o EGF sa neodporúča ani neobmedzuje celková požadovaná suma, ale v priebehu posúdenia žiadosti Komisiou môžu vzniknúť otázky, ktoré vedú členský štát k revízii navrhovaného súboru personalizovaných služieb, čo ovplyvní požadovanú sumu. Príspevky požadované v roku 2012 z EGF sa pohybovali vo výške od 2 620 982 EUR do 12 536 454 EUR (priemerná hodnota 5 318 151 EUR). 4.1.3. Doručené žiadosti podľa počtu pracovníkov, ktorým je pomoc určená Celkový počet pracovníkov, ktorým sú určené opatrenia navrhnuté na spolufinancovanie z EGF, bol 10 403, čo predstavuje približne 74 % z celkového počtu prepustených pracovníkov (deväť členských štátov oznámilo v uvedených jedenástich podaných žiadostiach zhruba 14 000 prepustených pracovníkov). Jednotlivé počty sa pohybovali v rozmedzí od 295 do 2 103 pracovníkov, ktorým bola pomoc určená, pričom päť žiadostí sa týkalo viac než 1 000 pracovníkov a dve žiadosti sa vzťahovali na menej ako 500 pracovníkov. Počet pracovníkov, ktorých sa týka prepúšťanie, a počet pracovníkov, ktorým je podpora z EGF určená, sa môžu odlišovať, pretože žiadajúci členský štát môže rozhodnúť, že zameria pomoc z EGF iba na osobitné skupiny pracovníkov, napríklad na osoby, ktoré čelia výnimočným ťažkostiam spojeným so zotrvaním na trhu práce a/alebo ktoré sú na pomoc najviac odkázané. Niektorí pracovníci, ktorých sa prepúšťanie týka, môžu dostávať pomoc mimo EGF, kým iní si môžu sami nájsť zamestnanie alebo sa môžu rozhodnúť odísť do predčasného dôchodku, čo znamená, že opatrenia EGF na nich nie sú zamerané. 4.1.4. Doručené žiadosti podľa požadovanej sumy na pracovníka Súbor individualizovaných služieb, ktorý môžu členské štáty navrhnúť v prospech príslušných prepustených pracovníkov, sa riadi ich vlastným uvážením v rámci podmienok stanovených v nariadení. Požadovaná suma na pracovníka, ktorého sa prepúšťanie týka, sa preto môže líšiť v závislosti od závažnosti prepúšťania, situácie na trhu práce, na ktorom dochádza k prepúšťaniu, individuálnych situácií pracovníkov, ktorým je pomoc určená, opatrení, ktoré už členský štát zaviedol, a nákladov na poskytovanie služieb v príslušnom členskom štáte alebo regióne. To vysvetľuje, prečo sa sumy navrhnuté na pracovníka v roku 2012 pohybovali od výšky 2 500 EUR do výšky mierne presahujúcej 42 000 EUR, s priemerom 8 668 EUR na pracovníka. 4.1.5. Doručené žiadosti podľa intervenčných kritérií Všetkých jedenásť podaných žiadostí bolo určených na podporu pracovníkov prepustených z dôvodu veľkých štrukturálnych zmien v usporiadaní svetového obchodu v dôsledku globalizácie. Desať žiadostí sa zakladalo na článku 2 písm. a) nariadenia o EGF a jedna na článku 2 písm. ce) (výnimočné okolnosti). 4.2. Poskytnuté príspevky V roku 2012 prijal rozpočtový orgán na základe žiadostí členských štátov 19 rozhodnutí o čerpaní finančných prostriedkov z EGF na spolufinancovanie aktívnych opatrení trhu práce (prehľad a členenie profilov pracovníkov pozri v tabuľkách 2 a 3). Päť z nich sa týkalo žiadostí podaných v roku 2012, kým 13 sa týkalo žiadostí doručených v roku 2011 a jedno žiadosti doručenej v roku 2010. Na 14 z 19 poskytnutých príspevkov sa uplatňuje nariadenie (ES) č. 546/2009 prijaté 18. júna 2009 (t. j. 65 % miera spolufinancovania, 24-mesačné obdobie čerpania odo dňa podania žiadosti atď.). V prípade piatich žiadostí podaných v roku 2012 predstavuje miera spolufinancovania 50 %, zatiaľ čo obdobie čerpania zostáva v dĺžke 24 mesiacov (trvalá úprava na základe pozmeňujúceho nariadenia (ES) č. 546/2009). 19 poskytnutých príspevkov sa týkalo 15 700 prepustených pracovníkov v jedenástich členských štátoch. Uvedené príspevky dosiahli celkovú výšku 73 536 222 EUR vyplatených z EGF (14,7 % maximálnej ročnej sumy, ktorá je v rámci EGF k dispozícii). Sedem z 19 príspevkov z EGF bolo schválených v decembri 2012 a vyplatených v prvom štvrťroku 2013 (z rozpočtu na rok 2012). Zníženie financovania z EGF v porovnaní s rokom 2011 (v roku 2011 bolo poskytnutých 128 167 758 EUR v rámci 22 príspevkov) sa do určitej miery vysvetľuje zníženou mierou spolufinancovania z EGF (50 % namiesto predošlých 65 %) a znížením počtu nových žiadostí po skončení účinnosti „krízovej výnimky“ na konci roka 2011. Tabuľka 2 – Podrobnosti o príspevkoch poskytnutých v roku 2012 Tabuľka 3 – Príspevky z EGF poskytnuté v roku 2012: profil pracovníkov 4.2.1. Činnosti financované prostredníctvom pomoci z EGF V článku 3 nariadenia (ES) č. 1927/2006 sa stanovuje, že z EGF sa môžu spolufinancovať iba aktívne opatrenia trhu práce s cieľom pomôcť prepusteným pracovníkom opätovne sa zamestnať. Ďalej sa v ňom uvádza, že prostredníctvom EGF sa môžu financovať prípravné, riadiace, informačné, propagačné a kontrolné činnosti členského štátu na využitie finančného príspevku (tzv. „vykonávacie činnosti“). Cieľom schválených opatrení v prípade 19 príspevkov z EGF, ktoré boli poskytnuté v roku 2012, bolo opätovne začleniť 15 700 prepustených pracovníkov do trhu práce. Išlo najmä o intenzívne personalizované poradenstvo pri hľadaní zamestnania a riadenie prípadov, rôzne druhy opatrení v oblasti odbornej prípravy, opatrenia v oblasti zlepšovania zručností a rekvalifikácie, rozličné dočasné finančné stimuly/príspevky počas trvania aktívnych podporných opatrení až do obdobia skutočného opätovného začlenenia do trhu práce, mentorstvo v priebehu počiatočnej fázy v novom zamestnaní a o ďalšie typy činností, ako napr. propagácia podnikania/zakladania podnikov a jednorazové stimuly na zamestnanie/prijatie do zamestnania. Pri navrhovaní svojich podporných balíkov členské štáty zohľadnili situáciu, skúsenosti a úroveň vzdelania pracovníkov, ich schopnosť mobility a aktuálne alebo očakávané pracovné príležitosti v dotknutých regiónoch. 4.2.2. Komplementárnosť s opatreniami financovanými v rámci štrukturálnych fondov, najmä prostredníctvom Európskeho sociálneho fondu (ESF) EGF je určený na zvýšenie zamestnateľnosti a zabezpečenie rýchleho opätovného začlenenia prepustených pracovníkov do zamestnania prostredníctvom aktívnych opatrení trhu práce, čím dopĺňa ESF, ktorý je hlavným nástrojom EÚ na podporu zamestnanosti. Komplementárnosť týchto dvoch fondov vo všeobecnosti spočíva v ich schopnosti riešiť tieto otázky v dvoch rozličných časových perspektívach – kým z EGF sa poskytuje pomoc prispôsobená potrebám prepustených pracovníkov ako reakcia na konkrétne rozsiahle hromadné prepúšťanie, z ESF sa podporujú strategické dlhodobé ciele (napr. zvyšovanie ľudského kapitálu, riadenie zmien) prostredníctvom vopred naplánovaných viacročných programov, ktorých prostriedky spravidla nie je možné prerozdeliť na účely riešenia krízových situácií spôsobených hromadným prepúšťaním. Opatrenia EGF a ESF sa niekedy využívajú tak, aby sa navzájom dopĺňali s cieľom dosiahnuť krátkodobé aj dlhodobé riešenia. Rozhodujúcim kritériom je potenciál dostupných nástrojov účinne pomôcť pracovníkom a je na členských štátoch, aby si zvolili – a naplánovali – tie najvhodnejšie nástroje a činnosti na dosiahnutie sledovaných cieľov. Obsah „koordinovaného súboru personalizovaných služieb“, ktorý sa má spolufinancovať prostredníctvom EGF, by mal byť vo vzťahu k iným činnostiam vyvážený a mal by ich dopĺňať. Opatrenia spolufinancované z EGF môžu vo veľkej miere prekračovať rámec bežných kurzov a činností a z praxe vyplýva, že pomocou EGF sa členským štátom umožňuje ponúknuť prepusteným pracovníkom pomoc, ktorá je lepšie prispôsobená ich potrebám, ide viac do hĺbky a ktorá by bez EGF nebola možná, vrátane opatrení, ku ktorým by za normálnych okolností nemali prístup (napr. sekundárne alebo terciárne vzdelávanie). Prostredníctvom EGF sa členským štátom umožňuje, aby sa zamerali konkrétne na zraniteľných ľudí, napr. na nízkokvalifikované osoby alebo osoby z prisťahovaleckého prostredia, a aby poskytovali podporu s lepším pomerom počtu pracovníkov na jedného poradcu a/alebo dlhší čas, než by bolo možné bez EGF. Toto všetko zvyšuje vyhliadky pracovníkov na zlepšenie ich situácie. Všetky členské štáty musia zaviesť potrebné mechanizmy, aby sa predišlo riziku dvojitého financovania prostredníctvom finančných nástrojov EÚ, ako sa vyžaduje v článku 6 ods. 5 nariadenia (ES) č.1927/2006. 4.3. Prípady, ktoré nespĺňajú podmienky na získanie finančného príspevku z EGF Komisia ani rozpočtový orgán nezamietli žiadnu žiadosť o financovanie z EGF, ktorú podali členské štáty. 4.4. Výsledky dosiahnuté prostredníctvom EGF Hlavnými zdrojmi informácií o výsledkoch dosiahnutých prostredníctvom EGF sú záverečné správy predložené členskými štátmi podľa článku 15 nariadenia (ES) č. 1927/2006. Dopĺňajú ich informácie poskytnuté členskými štátmi pri priamych kontaktoch s Komisiou a počas stretnutí a konferencií v priebehu roka. V roku 2012 boli Komisii doručené záverečné správy o 41 prípadoch spolufinancovania z EGF, ktoré do polovice roka 2012 čerpalo dvanásť členských štátov. Vo všetkých 41 prípadoch sa uplatnilo predĺžené 24-mesačné obdobie čerpania od dátumu podania žiadosti (po predĺžení z 12 na 24 mesiacov na základe zmeny nariadenia o EGF v roku 2009) a všetky využili výhodu 65 % miery spolufinancovania z EGF (po dočasnom zvýšení z predošlých 50 %). Hlavné výsledky a údaje, ktoré tieto členské štáty uviedli v správach v roku 2012, sú zhrnuté v tomto oddiele a v tabuľke 4. Týchto 41 prípadov sa bude analyzovať aj v rámci hodnotenia EGF ex-post, ktorého cieľom je zmerať pridanú hodnotu EGF a jeho vplyv na prepustených pracovníkov a trhy práce (29 prípadov sa analyzuje v prvej fáze hodnotenia a zvyšných 12 v záverečnej fáze – pozri oddiel 4.7.6). Komisii bolo do 31. decembra 2012 spolu doručených 60 záverečných správ o prípadoch financovania z EGF, čo predstavuje 57 % celkového počtu žiadostí doručených do 31. decembra 2012 (105)[7]. Na základe informácií zo záverečných správ členských štátoch možno dôjsť k záveru, že EGF predstavuje pridanú hodnotu voči bežným činnostiam členských štátov zameraným na pomoc prepusteným pracovníkom pri hľadaní nového zamestnania a opätovnom umiestnení sa na trhu práce. Umožňuje im poskytovať opatrenia väčšiemu počtu prepustených pracovníkov, po dlhší čas a v lepšej kvalite, než aké by boli možné bez finančných prostriedkov z EGF. 4.4.1. Zhrnutie výsledkov a osvedčených postupov uvedených v správach v roku 2012 Zo záverečných správ predložených dvanástimi členskými štátmi vyplýva, že na konci obdobia čerpania pomoci z EGF si 14 333 pracovníkov (50 % z počtu 28 662 pracovníkov, ktorí využili pomoc EGF) našlo nové zamestnanie alebo založilo živnosť. Je to dobrý výsledok, najmä vzhľadom na to, že pracovníci, ktorí získali podporu formou opatrení spolufinancovaných z EGF, obvykle patria do skupiny pracovníkov s väčšími ťažkosťami na trhu práce. Približne 3,7 % z nich sa ešte vzdelávalo alebo absolvovalo odbornú prípravu a 44,7 % z nich bolo nezamestnaných alebo neaktívnych z osobných dôvodov[8]. Podrobnosti sú uvedené v tabuľke 4. Pokiaľ ide o opätovné začlenenia do trhu práce, výsledky ovplyvnila podobne ako v roku 2011 a 2010 znížená absorpčná schopnosť miestnych a regionálnych trhov práce v priamom dôsledku celosvetovej krízy. Treba takisto poznamenať, že miera opätovného začlenenia zaznamenaná na konci príslušných období vykonávania je len momentálnym obrazom situácie pracovníkov z hľadiska zamestnania v čase zberu údajov. Neposkytuje žiadne informácie o druhu ani kvalite nájdeného zamestnania a môže sa v krátkom časovom horizonte výrazne zmeniť. Podľa informácií, ktoré odovzdalo viacero členských štátov, majú miery opätovného začlenenia tendenciu sa zvýšiť dokonca už niekoľko mesiacov po predložení záverečných správ a v strednodobom období rastú ďalej, najmä v prípadoch, keď pracovníci naďalej dostávajú pomoc prispôsobenú ich potrebám aj po skončení obdobia poskytovania pomoci z EGF, a to na náklady členských štátov alebo s pomocou ESF. Svedčí to o tom, že podpora spolufinancovaná prostredníctvom EGF môže mať dodatočný pozitívny vplyv aj v dlhodobom horizonte. 4.4.2. Podrobnosti o realizovaných opatreniach, ako boli oznámené v záverečných správach doručených v roku 2012 Balíčky podpory, ktoré dvanásť členských štátov poskytlo prepusteným pracovníkom, obsahovali širokú škálu personalizovaných opatrení na pomoc pri hľadaní zamestnania, pracovnom preradení a (re)kvalifikácii. Najvyššie sumy sa použili na dve kategórie opatrení: odbornú prípravu a rekvalifikáciu (zhruba 56,5 milióna EUR alebo 32 % z celkovo poskytnutých personalizovaných služieb vo všetkých 41 prípadoch) a finančné príspevky vyplatené pracovníkom počas vykonávania aktívnych opatrení politiky trhu práce (zhruba 68,5 milióna EUR alebo 38,8 % z celkovo poskytnutých personalizovaných služieb vo všetkých 41 prípadoch). Programy kvalifikácie a odbornej prípravy boli na mieru prispôsobené potrebám a želaniam pracovníkov, pričom sa zohľadnili požiadavky miestnych alebo regionálnych trhov práce a potenciál v budúcnosti sľubných sektorov. V niektorých členských štátoch a v niektorých prípadoch (napr. v Rakúsku a v Írsku) sa kládol veľký dôraz na vyššie (terciárne) kvalifikácie, kým prípady z iných členských štátov sa zamerali na zvyšovanie technických profilov pracovníkov. V niektorých prípadoch (napr. v Dánsku) sa EGF využil na testovanie inovačných opatrení, ktoré ešte nie sú dostupné pre všetkých prepustených pracovníkov a ktoré by sa po skúsenosti s EGF mohli v budúcnosti používať v širšej miere. Vo väčšine prípadov pracovníci mohli získať osvedčenie o existujúcich zručnostiach alebo skúsenostiach, čím sa zvýšila ich hodnota pre budúcich zamestnávateľov. K týmto opatreniam patrili aj opatrenia na podporu podnikania a zakladania nových podnikov (zahrnuté do väčšiny balíčkov podpory), ako aj finančné príspevky na úhradu cestovných nákladov, výdavkov spojených s odbornou prípravou a diéty počas obdobia, keď sa pracovníci zúčastňovali na aktívnych opatreniach trhu práce, ktoré sa pre nich zorganizovali. Uvedených dvanásť členských štátov uviedlo v správach niekoľko zaujímavých skutočností a povzbudzujúcich informácií, podľa ktorých sa vďaka pomoci a službám poskytnutým v rámci EGF viditeľne zlepšila osobná situácia, sebadôvera a zamestnateľnosť dotknutých pracovníkov, hoci si všetci nenašli rýchlo nové zamestnanie. Vďaka EGF sa uvedeným členským štátom umožnilo, aby intenzívnejšie konali v oblastiach postihnutých prepúšťaním, pokiaľ ide o počet osôb, ktorým sa poskytuje pomoc, rozsah, trvanie a kvalitu podpory, ktorá by bez financovania z EGF nebola možná. Prostredníctvom fondov EÚ sa im umožnilo, aby pružnejšie reagovali a zahrnuli do svojich balíčkov vysoko personalizované, niekedy inovatívne činnosti vysokej kvality a venovali tak väčšiu starostlivosť osobitným skupinám populácie, ako sú nízkokvalifikované osoby a uchádzači o zamestnanie, u ktorých je pomoc zložitejšia (ľudia vo veku nad 50 rokov, ľudia z prisťahovaleckého prostredia, ľudia s telesným alebo zdravotným postihnutím, ľudia, ktorí majú iba základné vzdelanie a zručnosti atď.) Obzvlášť efektívne boli veľtrhy práce, ktorých sa zúčastnili prepustení pracovníci, a takisto opatrenia, v rámci ktorých vykonávacie agentúry oslovili miestne podniky s cieľom spoločne identifikovať doteraz nezverejnené voľné pozície, aby podporovaní pracovníci mohli absolvovať odbornú prípravu, na základe ktorej budú ich zručnosti vyhovovať potrebám voľných pracovných pozícií. Ďalšou aktivitou, ktorá potenciálne vedie k ponuke zamestnania pre pracovníkov podporených prostredníctvom EGF, bola organizácia stáží. V niektorých členských štátoch mala pomoc z EGF vplyv na celé priemyselné sektory, napríklad tlačiarensky/grafický sektor v Holandsku si lepšie uvedomil potreby starších pracovníkov po ich prepustení. V Španielsku kontakty s miestnymi podnikmi viedli k lepšiemu porozumeniu pracovnému trhu, pokiaľ ide o vyhľadávané profily pracovníkov a druhy a podmienky súčasných pracovných zmlúv. V dvanástich členských štátoch prebehli aj informačné a osvetové činnosti zamerané na príslušných pracovníkov, ako aj na potenciálnych zamestnávateľov, na iné zainteresované strany a informovanú širokú verejnosť. Tieto činnosti zahŕňali články v miestnych a sociálnych médiách, propagačné letáky a videá, internetové stránky a záverečné konferencie pri príležitosti ukončenia projektov spolufinancovaných z EGF. Orgány členských štátov vnímali EGF ako užitočný nástroj, ktorý im pomohol riešiť aktuálne výzvy pracovného trhu v čase rozpočtových obmedzení. Pomoc spolufinancovaná z EGF preto predstavuje posilnenú investíciu do zručností, čo môže mať pozitívny vplyv aj v strednodobom a dlhodobom horizonte, keď sa budú trhy postupne dostávať z krízy. Uvedených dvanásť členských štátov okrem toho dospelo k mnohým poznatkom, ktoré by sa mali ukázať ako užitočné pri príprave a realizácii budúcich prípadov žiadostí o príspevok z EGF. EGF umožňuje členským štátom rýchlo začať poskytovať pomoc prepusteným pracovníkom: opatrenia sa môžu začať, hneď ako sa uverejní oznámenie o nadchádzajúcom prepúšťaní. Holandsko, Rakúsko, Nemecko a Česká republika referovali o svojich kladných skúsenostiach s takýmto skorým začiatkom pomoci. Revízia a úprava rozpočtu opatrení počas ich realizácie pomáha dosiahnuť lepšie zloženie opatrení pre pracovníkov a lepšie čerpanie rozpočtu. Dánsko odporúča využívať poradenstvo právnika pri postupoch obstarávania, pretože čas na ne je obmedzený a je veľmi dôležité mať právnu istotu. Holandsko odporučilo včasnú komunikáciu s dotknutými pracovníkmi o navrhovaných opatreniach ako kľúčový prvok na udržanie ich motivácie a záujmu o pracovné a kariérne príležitosti. Tabuľka 4 – Záverečné správy doručené v roku 2012 – prehľad výsledkov 4.5. Programové obdobie 2014 – 2020 – návrh nového nariadenia o EGF predložený Komisiou Podľa článku 20 nariadenia o EGF sa toto nariadenie musí do 31. decembra 2013 podrobiť revízii, čo sa časovo zhoduje s koncom viacročného finančného rámca na obdobie rokov 2007 – 2013. Na základe návrhu Komisie Európska rada 7. – 8. februára 2013 podporila pokračovanie EGF počas nasledujúceho viacročného finančného rámca, od roku 2014 do roku 2020, ako spôsobu poskytovania osobitnej jednorazovej podpory pracovníkom, ktorí boli prepustení v dôsledku veľkých štrukturálnych zmien vyvolaných globalizáciou. Podrobné informácie o budúcom nariadení budú známe, keď ho schváli Rada a Európsky parlament. 4.6. Finančná správa 4.6.1. Finančné prostriedky poskytnuté z EGF Počas roka 2012 rozpočtový orgán schválil 19 príspevkov z EGF v celkovej výške 73 536 222 EUR, čo predstavuje 14,7 % maximálnej dostupnej ročnej sumy (pozri tabuľku 2). Všetkých 19 platieb pochádzalo z rozpočtu na rok 2012 a posledných sedem bolo vyplatených na začiatku roka 2013. Podľa článku 28 medziinštitucionálnej dohody zo 17. mája 2006[9], v ktorej sa stanovuje rozpočtový rámec pre EGF, nesmie EGF prekročiť maximálnu ročnú sumu 500 miliónov EUR, ktorú možno čerpať z akejkoľvek rezervy v rámci celkového stropu výdavkov za predchádzajúci rok a/alebo zo zrušených viazaných rozpočtových prostriedkov z predchádzajúcich dvoch rokov, s výnimkou tých, ktoré sa týkajú okruhu 1b finančného rámca. Podľa článku 12 nariadenia o EGF okrem toho najmenej 25 % maximálnej ročnej sumy musí zostať k dispozícii k 1. septembru každého roka, aby sa zabezpečili potreby, ktoré vzniknú do konca roka. Viazané rozpočtové prostriedky pre finančné prostriedky poskytnuté v roku 2012 boli presunuté z rezervy EGF do rozpočtového riadka EGF. Na začiatku roka sa do rozpočtového riadka EGF pripísala suma vo výške 50 000 000 EUR. Ďalšia suma vo výške 17 657 535 EUR sa pridala prostredníctvom opravného rozpočtu. V rámci globálneho presunu sa určila suma 5 878 687 EUR a bola presunutá do fondu EGF. 4.6.2. Výdavky na technickú pomoc Podľa článku 8 ods. 1 nariadenia (ES) č. 1927/2006 môže byť až 0,35 % finančných zdrojov, ktoré sú na daný rok k dispozícii (1,75 mil. EUR), použitých vo forme technickej pomoci z podnetu Komisie na činnosti, ku ktorým napríklad patrí príprava, monitorovanie, informovanie, budovanie vedomostnej základne, administratívna a technická podpora, audit, kontrola a hodnotenie potrebné na vykonávanie nariadenia o EGF. Rozpočtový orgán schválil 4. júla 2012 sumu 730 000 EUR na technickú pomoc[10] v súvislosti s činnosťami uvedeným v tabuľke 5. Zostávajúca suma 1 020 000 EUR, ktorá bola potenciálne k dispozícii na technickú pomoc počas uvedeného roku, nebola použitá. Pôvodný návrh Komisie[11] vo výške 1 120 000 EUR rozpočtový orgán znížil na 730 000 EUR, pričom zníženie týkalo takmer všetkých položiek. Pri čerpaní technickej pomoci sa Komisia rozhodla uprednostniť stretnutia so zástupcami členských štátov, aby zabezpečila efektívne čerpanie z fondu a podľa plánu začala hodnotenie fondu ex-post. Tabuľka 5 − Výdavky na technickú pomoc v roku 2012 Opis || Rozpočtová suma EUR *) || Skutočná suma EUR Informačná činnosť (napr. aktualizácia webovej stránky EGF vo všetkých jazykoch EÚ, publikácie a audiovizuálne činnosti) || 130 000 || žiadne výdavky (webovú stránku aktualizovali útvary Komisie) Administratívna a technická podpora: – stretnutia expertnej skupiny kontaktných osôb EGF – seminár o čerpaní z EGF || 35 000 125 000 || 70 000 181 900 Monitorovanie zberu údajov a štatistický prehľad EGF (EGF Statistical Portrait) || 20 000 || žiadne výdavky (prácu vykonali útvary Komisie) Vytvorenie vedomostnej základne (štandardizované postupy pre žiadosti o príspevok z EGF a ich spracovanie); vytvorenie a racionalizácia databázy EGF, ktorá obsahuje fakty a údaje o prípadoch príspevkov z EGF) || 70 000 || žiadne výdavky (prácu na databáze vykonali útvary Komisie) (štandardizované postupy presunuté do rozpočtu na rok 2013) Hodnotenie || 350 000 || 476 203 **) Spolu || 730 000 || 728 103 *) Sumy na základe rozhodnutia rozpočtového orgánu zo 4. 7. 2012. **) 344 810 EUR v 1. fáze hodnotenia ex-post (článok 17 ods. 1 písm. b) nariadenia o EGF) a 131 393 EUR na záverečnú platbu strednodobého hodnotenia (článok 17 ods. 1 písm. a) nariadenia o EGF). 4.6.3. Oznámené alebo uzavreté nezrovnalosti V roku 2012 neboli Komisii oznámené žiadne nezrovnalosti v rámci nariadenia o EGF. V roku 2012 neboli uzavreté žiadne nezrovnalosti v rámci nariadenia o EGF. 4.6.4. Ukončenie finančných príspevkov z EGF V článku 15 ods. 2 nariadenia o EGF sa stanovujú postupy na ukončenie finančných príspevkov z EGF. V roku 2012 bolo ukončených jedenásť prípadov príspevkov (uvedených v tabuľke 6), ktoré sa čerpali do roku 2012 (24-mesačné obdobie čerpania od dátumu podania žiadosti; 65 % spolufinancovanie z EGF). Miera čerpania rozpočtu sa pohybovala v rozmedzí od 1,9 % do 100 % a viac. Celková suma nevyplatených finančných prostriedkov vrátených Komisii v súvislosti s týmito jedenástimi prípadmi predstavuje zhruba 18,1 milióna EUR (37,8 % príspevkov z EGF na tieto prípady). Existujú rôzne dôvody, prečo členské štáty nevyužili v plnej miere poskytnuté sumy. Hoci sa členským štátom odporúča, aby vypracúvali realistické odhady rozpočtu na koordinovaný súbor personalizovaných služieb, môžu sa pri plánovaní objaviť nedostatky, pokiaľ ide o presnosť a informácie. Do pôvodných výpočtov mohla byť zahrnutá príliš vysoká bezpečnostná rezerva, ktorá sa na konci ukázala ako zbytočná. Počet pracovníkov, ktorí by sa radi zúčastnili na navrhovaných opatreniach, sa mohol vo fáze plánovania nadhodnotiť, niektorí pracovníci sa mohli namiesto drahších opatrení rozhodnúť pre lacnejšie opatrenia alebo namiesto dlhodobých pre krátkodobé, alebo sa im možno podarilo nájsť nové zamestnanie rýchlejšie, než sa pôvodne predpokladalo. Inými dôvodmi pre nižšie výdavky mohli byť omeškania pri rozbiehaní opatrení a nevyužívanie voľnosti, pokiaľ ide o prerozdelenie súm financovania medzi rôznymi rozpočtovými položkami pri realizácii súboru personalizovaných služieb. Komisia pomáha členským štátom prostredníctvom pravidelných informácií a osobitných seminárov na podporu optimálneho hospodárenia s finančnými prostriedkami. To znamená, že pôvodne vysoká miera vrátenia finančných prostriedkov prevyšujúca 60 % pri prvých prípadoch sa výrazne znížila (37,8 %) , no ešte stále je potrebné ju zlepšiť. Predpokladá sa, že vďaka získaným skúsenostiam sa zlepší vypracúvanie rozpočtu na opatrenia a odhad účasti pracovníkov počas predĺženého 24-mesačného obdobia. Zlepšuje sa aj načasovanie príchodu finančných prostriedkov z EGF na určené miesto, ako aj schopnosti rôznych koordinačných a vykonávacích útvarov a kvalita komunikácie medzi celoštátnou a regionálnou/miestnou úrovňou. Členské štáty lepšie využívajú možnosť revidovať svoje rozpočty a prerozdeliť výdavky medzi rôzne opatrenia a/alebo výdavky na vykonávanie. A napokon aj inštitúcie EÚ vynakladajú významné úsilie na zrýchlenie postupov rozhodovania a uskutočňovania platieb finančných prostriedkov z EGF, aby sa dostupný čas a finančné prostriedky mohli optimálne využiť. V marci 2012 Komisia zorganizovala osobitný seminár pre zástupcov členských štátov s cieľom zaoberať sa rôznymi otázkami v súvislosti s plánovaním a efektívnosťou čerpania z fondu. Tabuľka 6 − Prípady ukončené v roku 2012 4.6.5. Ostatné vrátené sumy V roku 2012 neboli vrátené žiadne iné sumy. 4.7. Činnosť Komisie v rámci technickej pomoci 4.7.1. Informačno-propagačné činnosti Internetová stránka V článku 9 nariadenia (ES) č. 1927/2006 sa stanovuje, že Komisia musí vytvoriť „internetovú stránku, ktorá bude vo všetkých jazykoch Spoločenstva poskytovať informácie o EGF, pokyny k podávaniu žiadostí, ako aj aktuálne informácie o schválených a zamietnutých žiadostiach, a vyzdvihne úlohu rozpočtového orgánu“. V súlade s požiadavkami článku 9 bola v roku 2012 internetová stránka Komisie o EGF[12] aktualizovaná o príslušné informácie. Webová stránka EGF v roku 2012 zaznamenala 32 030 jedinečných návštevníkov, ktorí si prezreli 253 462 stránok (celkový počet návštev: 44 630). 4.7.2. Stretnutia s vnútroštátnymi orgánmi a so stranami zainteresovanými v rámci EGF 21. marca 2012 a 16. októbra 2012 sa v Bruseli uskutočnilo deviate a desiate stretnutie expertnej skupiny kontaktných osôb Európskeho fondu na prispôsobenie sa globalizácii, ktoré zastupujú EGF v členských štátoch. Časť každého stretnutia bola venovaná diskusii o revízii súčasného nariadenia o EGF, návrhu Komisie na jeho pokračovanie v období rokov 2014 až 2020 a otázkam týkajúcim sa budúceho vykonávania spolu s informovaním členov o prípravách hodnotenia EGF za roky 2007 – 2013 ex-post a o rade ďalších bodov programu. Dňa 22. marca 2012 sa v Bruseli konal seminár na vytváranie kontaktných sietí s cieľom diskutovať o včasnosti čerpania z EGF a podeliť sa o najlepšie postupy zamerané na urýchlenie vykonávania opatrení, aby sa dosiahla maximálna efektivita a optimálne výdavky. Dňa 17. októbra 2012 sa v Bruseli konal seminár na vytváranie kontaktných sietí s cieľom diskutovať o viacerých problémoch v súvislosti s čerpaním z EGF vrátane účinkov krízy podľa sektorov a úspechu opatrení na zakladanie podnikov v rámci čerpania z EGF. 4.7.3. Vytváranie vedomostnej základne – databáza EGF a štandardizované postupy podávania žiadostí o príspevky z EGF S cieľom zaznamenať na štatistické účely kvantitatívne údaje o prípadoch žiadostí o príspevok z EGF útvary Komisie v roku 2012 zdokonalili databázu EGF a vytvorili viacero formulárov, aby tak uľahčili vkladanie údajov o prípadoch do databázy. V období rokov 2013 – 2014 sa plánuje vývoj nového elektronického formulára žiadosti, ktorý zohľadní prípravné práce externých expertov z roku 2011 (financované z rozpočtu technickej pomoci na rok 2012; záverečná správa odovzdaná v apríli 2012). Novým formulárom žiadosti sa dosiahne štandardizácia postupov podávania a hodnotenia žiadostí, a tak by sa mal aj skrátiť čas potrebný od okamihu vyhotovenia žiadosti členským štátom do prijatia návrhu predloženého Komisiou Európskemu parlamentu a Rade. Spolu s databázou formulár zároveň uľahčí prácu Komisie na analýze, sumarizácii a porovnávaní faktov a údajov o prípadoch žiadostí o príspevok z EGF. Ďalšie informačné činnosti plánované na rok 2012 Komisia vo svojom návrhu technickej pomoci na rok 2012 plánovala vytvoriť video a určité súbory informácií o činnostiach EGF. Pre krátenie rozpočtu rozpočtovým orgánom v júli 2012 tieto činnosti nemohli prebehnúť. 4.7.4. Druhý štatistický prehľad EGF (Statistical Portrait EGF) za obdobie rokov 2007 – 2011 V prvom polroku 2012 Komisia zverejnila druhý štatistický prehľad EGF (Statistical Portrait EGF 2007 – 2011), ktorý vypracovali externí experti v rámci rozpočtu technickej pomoci na rok 2011. 4.7.5. Strednodobé hodnotenie EGF Výsledky strednodobého hodnotenia EGF, ktoré prebehlo v roku 2011 v súlade s článkom 17 ods. 1 písm. a) nariadenia o EGF, boli predložené stranám zainteresovaným v rámci EGF 2. februára 2012 v Bruseli[13]. Táto prezentácia bola príležitosťou na diskusiu o hlavných výsledkoch počiatočnej fázy fungovania EGF (2007 – 2009) a odporúčaniach hodnotiteľov, ktoré sa medzičasom realizovali, alebo boli začlenené do návrhu nového nariadenia o EGF (2014 – 2020). 4.7.6. Prvá fáza hodnotenia EGF ex-post Toto je 33 prípadov, ktoré sa majú hodnotiť v prvej fáze hodnotenia ex-post (článok 17 ods. 1 písm. b) nariadenia o EGF). Tieto prípady boli vybrané na základe záverečných správ o vykonávaní, ktoré boli Komisii doručené do 20. septembra 2012. Ďalšia séria prípadov príspevkov z EGF sa bude analyzovať počas záverečnej fázy hodnotenia ex-post (prípady, ktorých záverečné správy budú doručené najneskôr do konca decembra 2013[14]). 5. Trendy So zvyšujúcim sa počtom prípadov príspevkov z EGF je dostupných viac údajov, ktoré umožňujú zistiť trendy, pokiaľ ide o podávanie žiadostí, a získať prehľad o smerovaní činnosti fondu. Údaje obsiahnuté v nasledujúcich grafoch a v prílohách sa týkajú 110 žiadostí predložených členskými štátmi od januára 2007 do 12. augusta 2013[15]. Požadovala sa celková suma zhruba 471,2 milióna EUR (a vyplatených bolo už zhruba 416,3 milióna EUR) na pomoc 100 022 pracovníkom (počet pracovníkov, ktorým je pomoc určená, odhadnutý členskými štátmi). Graf 1: Počet doručených žiadostí v období rokov 2007 – 2013 (do 12. augusta 2013) Zmena nariadenia o EGF z roku 2009 spolu s jeho dočasnými a trvalými úpravami významne ovplyvnili počet žiadostí doručených Európskej komisii, ktorý vykazuje od mája 2009 (keď začalo byť zmenené nariadenie o EGF uplatniteľné) do konca roka 2011významný nárast. Za celé obdobie od januára 2007 do augusta 2013 bolo podaných 65 žiadostí v súvislosti s krízou a 45 žiadostí v súvislosti s obchodom (prípady, ktoré členské štáty stiahli, nie sú zohľadnené). 82 % žiadostí doručených od mája 2009 do konca roka 2011 súviselo s celosvetovou finančnou a hospodárskou krízou. Ako vidno v prílohe 2, Španielsko je členský štát, ktorý podal najvyšší počet žiadostí o finančný príspevok z EGF (18 žiadostí), za ním nasleduje Holandsko (16 žiadostí), Taliansko (12 žiadostí) a Dánsko (10 žiadostí). Osem členských štátov k 12. augustu 2013 ešte nepožiadalo o podporu z EGF: Estónsko, Cyprus, Lotyšsko, Luxembursko, Maďarsko, Slovensko, Spojené kráľovstvo a Chorvátsko (ktoré do EÚ vstúpilo len 1. júla 2013). Graf 2: Sumy požadované z EGF v období rokov 2007 – 2013 podľa členských štátov (do 12. augusta 2013) V mil. EUR Za celé obdobie od januára 2007 do augusta 2013 požiadalo 20 členských štátov o celkovú sumu 471,2 milióna EUR z EGF (pozri aj prehľadnú tabuľku v prílohe 2). O najvyššiu sumu spolufinancovania z EGF požiadalo Dánsko (10 žiadostí v celkovej výške 63,7 milióna EUR), po ktorom nasleduje Írsko (7 žiadostí v celkovej výške 63,3 milióna EUR), Taliansko (12 žiadostí v celkovej výške 60,6 milióna EUR) a Španielsko (18 žiadostí v celkovej výške 57,1 milióna EUR). Sumy, ktoré ešte neboli schválené, sú len orientačné, keďže sa ešte počas fázy posudzovania môžu zmeniť. Graf 3: Počet pracovníkov, ktorým je pomoc určená, v období rokov 2007 – 2013 podľa členských štátov (do 12. augusta 2013) Španielsko je členským štátom, ktorý požiadal o pomoc z EGF pre najväčší počet prepustených pracovníkov (13 396 osôb/18 žiadostí), za ním nasleduje Taliansko (12 759 osôb/12 žiadostí), Nemecko (11 349 osôb/7 žiadostí) a Írsko (10 267 osôb/7 žiadostí). V ďalších 12 krajinách sa ich počet pohybuje v rozmedzí od o niečo viac ako 8 000 osôb v Holandsku po takmer 1 800 v Poľsku. V každom zo zostávajúcich štyroch členských štátov, ktoré podali žiadosti, predstavoval tento počet menej ako 1 000 pracovníkov. Graf 4: Počet žiadostí podľa sektorov (NACE Rev. 2) v období rokov 2007 – 2013 (do 12. augusta 2013) Za celé obdobie od januára 2007 do augusta 2013 boli doručené žiadosti o príspevok z EGF týkajúce sa prepustených pracovníkov z celkovo 35 sektorov ekonomických činností (pozri aj prehľad v prílohe 1). Pri väčšine z nich išlo o výrobné odvetvia, ale patrili sem aj služby a stavebníctvo. Najväčší počet žiadostí pripadal na štyri výrobné sektory: výroba motorových vozidiel (19 žiadostí alebo 17 % z celkového počtu), za ktorým nasledoval sektor výroby strojov a zariadení (12 žiadostí alebo 11 % z celkového počtu), výroby textilu (10 žiadostí alebo 9 % z celkového počtu) a stavebníctva (9 žiadostí alebo 8 % z celkového počtu). Zhruba 8 % (9 žiadostí) sa týkalo pracovníkov zo stavebníctva v širšom zmysle, ktoré zahŕňa výstavbu budov, špecializované stavebné práce a architektonické a inžinierske činnosti (keby sa zahrnuli aj súvisiace sektory ako výroba stavebných materiálov, stavebnostolárske a tesárske práce a výroba keramických výrobkov, dospelo by sa celkovo k 13 žiadostiam alebo približne 12 %). Pri viac ako polovici sektorov (20 z 35 sektorov) bola v rámci EGF doručená iba jediná žiadosť. Graf 5: Počet pracovníkov, ktorým je pomoc určená, podľa sektorov (NACE Rev. 2), v období rokov 2007 – 2013 (do 12. augusta 2013) 20 členských štátov sa vo svojich 110 žiadostiach zameralo celkovo na 100 022 prepustených pracovníkov. Medzi dotknuté sektory patrí predovšetkým výroba motorových vozidiel s viac ako 24 000 pracovníkmi, ktorým je pomoc určená (23,8 % z celkového počtu podaných žiadostí), za ktorým nasleduje výroba textilu (viac ako 11 000 pracovníkov, ktorým je pomoc určená, alebo 11,2 % z celkového počtu podaných žiadostí), výroba mobilných telefónov (mierne nad 10 000 cieľových pracovníkov alebo 10 % z celkového počtu podaných žiadostí) a výroba strojov a zariadení (vyše 9 000 pracovníkov, ktorým je pomoc určená, alebo 9,1 % z celkového počtu podaných žiadostí). Graf 6: Priemerná suma požadovaná z EGF na pracovníka, ktorému je pomoc určená, v období rokov 2007 – 2013 podľa členských štátov (do 12. augusta 2013) V EUR priemer Graf 6 znázorňuje priemernú podporu z EGF na pracovníka, ktorému je pomoc určená (4 711 EUR na celkový počet 100 022 pracovníkov, ktorým je pomoc určená, v 20 členských štátoch). Podpora z EGF na pracovníka, ktorému je pomoc určená, bola najvyššia v Rakúsku a Dánsku s približne 14 000 EUR v prvom a 10 000 EUR v druhom prípade. Naopak v Litve, Slovinsku a Českej republike predstavovala požadovaná pomoc menej ako 1 000 EUR na pracovníka. 6. Záver Z doterajších trendov vyplýva, že žiadosti o príspevok z EGF sa vzťahujú na pracovníkov v rastúcom počte sektorov. Členské štáty získali skúsenosti s výberom najvhodnejších opatrení, efektívnym plánovaním pomoci prepusteným pracovníkom a s využívaním EGF na vyskúšanie nových prístupov. Čoraz viac využívajú aj možnosť prerozdeliť finančné prostriedky medzi opatreniami v priebehu realizácie projektu s cieľom v plnej miere využiť dostupné príspevky. Skutočnosť, že dočasnú „krízovú výnimku“ týkajúcu sa EGF nebolo možné predĺžiť aj po skončení roku 2011 (nedosiahnutie kvalifikovanej väčšiny v Rade), obmedzila možnosti, pokiaľ ide o poskytovanie pomoci EÚ pracovníkom, hoci ešte mnoho z ich kríza vážne zasiahla. Od roku 2012 do konca účinnosti súčasného nariadenia o EGF (do konca roka 2013) sa budú aj naďalej uplatňovať trvalé zmeny v zmenenom nariadení (prahová hodnota znížená na 500 pracovníkov, obdobie čerpania predĺžené na 24 mesiacov od dátumu podania žiadosti) a členské štáty môžu pokračovať v podpore pracovníkov prepustených v dôsledku veľkých štrukturálnych zmien v usporiadaní svetového obchodu. Ak sa využije plný potenciál EGF, so zreteľom na komplementárnosť s inými dostupnými nástrojmi a na konzultácie s hlavnými zúčastnenými stranami, môže sa prepusteným pracovníkom, ktorí sú oprávnení na podporu z EGF, pomôcť personalizovaným spôsobom prispôsobeným ich potrebám, čím sa strednodobo i dlhodobo zlepšia ich vyhliadky na trhu práce, kým sa budú trhy postupne dostávať z krízy. [1] Nariadenie (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii, Ú. v. EÚ L 406, 30.12.2006, s. 1, v znení korigenda uverejneného v Ú. v. EÚ L 48, 22.2.2008, s. 82, pre všetky jazyky a v Ú. v. EÚ L 202, 31.7.2008, s. 74, iba pre anglický jazyk. [2] Nariadenie Európskeho parlamentu a Rady (ES) č. 546/2009 z 18. júna 2009, ktorým sa mení a dopĺňa nariadenie (ES) č. 1927/2006, ktorým sa zriaďuje Európsky fond na prispôsobenie sa globalizácii (Ú. v. EÚ L 167, 29.6.2009). [3] KOM(2011) 608 v konečnom znení, 6.10.2011. [4] Dočasná výnimka z nariadenia o EGF, ktorá umožnila podávať žiadosti odôvodnené na základe svetovej finančnej a hospodárskej krízy a zvýšila mieru spolufinancovania z EGF z 50 % na 65 %, sa uplatňovala od 1. mája 2009 do 30. decembra 2011. [5] V jednom prípade, EGF/2012/009 BE/Carsid, bola žiadosť následne stiahnutá a znovu predložená 2. apríla 2013. [6] Výroba motorových vozidiel (3), výroba strojov a zariadení (3), výroba a spracovanie kovov (2), výroba mobilných telefónov (1), výroba spotrebnej elektroniky (1), činnosti call centier (1). [7] Nezapočítala sa záverečná správa k jednému prípadu, ktorý bol neskôr stiahnutý žiadateľským členským štátom: EGF 2007/002 FR Renault. [8] NEET: ľudia, ktorí nemajú zamestnanie, nepokračujú vo vzdelávaní, ani v odbornej príprave. [9] Ú. v. EÚ C 139, 14.6.2006, s. 1. [10] Ú. v. EÚ L 192, 20.7.2012, s. 11. [11] COM(2012) 160 zo 4.4.2012. [12] http://ec.europa.eu/egf - dostupná vo všetkých 23 jazykoch EÚ vrátane írčiny. [13] Správa o strednodobom hodnotení je dostupná na webovej stránke EGF (http://ec.europa.eu/egf). Pozri aj kapitolu 4.7.5 výročnej správy EGF za rok 2011. [14] Správa o prvej fáze hodnotenia ex-post má byť vydaná do 31. decembra 2013 a správa o záverečnej fáze do 31. decembra 2014 (článok 17 ods. 1b) nariadenia o EGF). [15] Po zohľadnení 10 prípadov stiahnutých žiadateľskými členskými štátmi sa tento údaj zvyšuje na 120. Stiahnuté prípady neboli v týchto štatistických údajoch zohľadnené. Príloha 1 — Žiadosti o príspevok z EGF podľa klasifikácie ekonomických činností do 12. augusta 2013 Príloha 2 – Prehľad žiadostí o príspevok z EGF do 12. augusta 2013 podľa členských štátov a typu žiadosti (kritériá podľa článku 1)